Общинската фирма “Хляб и хлебни изделия”ЕООД ще осигурява закуски за 143 училища в областта
Общинската фирма “Хляб и хлебни изделия” Бургас успя да се пребори с конкуренцията на фирми от цялата страна и покри всички критерии за участие в конкурса на Министерството на труда и социалните грижи “Чаша топло мляко и закуска”.
„Нашата оферта беше класирана на първо място и оценена със сто точки от сто възможни” – сподели управителят на общинската фирма г-жа Пенка Филева.
До момента фирмата осигуряваше всеки ден закуска и напитка за
8 училища и 2500 ученици в Бургас, а след спечелването на конкурса броят на учебните заведения се увеличава на 143 в цялата област.
Изчисленията показват , че всеки ден от хлебозавода към децата от първи до четвърти клас ще потеглят 17 132 закуски.
За срока от 8 февруари до 23 декември 2006 година учениците от Бургаска област ще се наслаждават на вкусните изделия на общинската фирма.
Организацията по изпълнението на ангажимента вече е в ход .
Очакваните приходи от разширената вече дейност за следващите осем месеца се изчисляват на около 1 млн 150 хиляди лева.
Според г-жа Филева, след като беше поставен национален рекорд с изработването на коледна гирлядна от гевречета, за Хлебозавода е истинско предизвикателство и следващия рекорд – ежедневното хранене на над 17 хиляди деца със закуска и топло мляко.